# Joan Brull i Vinyoles

Joan Brull i Vinyoles (Barcelona, 25 de gener de 1863 - 3 de febrer de 1912) fou un pintor català de finals del segle xix, representant del simbolisme català juntament amb altres artistes com Adrià Gual, Josep Maria Tamburini o Alexandre de Riquer.
Fou fill de Ramon Brull i Rosa, fabricant, segons el registre del naixement de Joan Brull, i de Teresa Viñolas i Molas. Va cursar estudis a l'Escola de la Llotja i a París i va treballar com a crític d'art a la revista Joventut. Es va relacionar amb diversos grups intel·lectuals de l'època, com el dels Quatre Gats, o el Cercle Artístic. També va fer amistat amb Ramon Casas i Santiago Rusiñol. L'any 1896 va rebre la primera medalla de l'Exposició Internacional de Barcelona gràcies a la seva obra ''Ensomni''.
L'any 2009 la Fundació Caixa Girona li dedicà una exposició retrospectiva al seu centre Fontana d'Or, on es van poder veure més de 40 obres de l'autor. Únicament se li han dedicat 3 exposicions monogràfiques a Catalunya, aquesta i dues més el 1924 i el 1959.

## Obra

Si bé en els seus inicis es va dedicar a plasmar el realisme, amb els anys se centrà en el simbolisme, representant personatges de la mitologia, en la seva gran part femenins. També és conegut per la quantitat de retrats que va realitzar, la majoria de nens i captaires de la Barcelona de finals de segle. Són obres representatives d'ell:
* La tonsura del rei Wamba
* Somni, actualment al MNAC
* Les nimfes de l'Ocàs, al Museu de la Garrotxa, va obtenir medalla de segona classe a l'Exposició Nacional de Madrid de 1899
* Retrat de Nena, actualment a la Biblioteca Museu Víctor Balaguer
* Paisatge nocturn amb dues noies
* Retrat de dona jove, custodiat a la Fundació Rafael Masó de Girona
* Somni, 1905. Conservat al MNAC.
* Bust de nena, 1912. Conservat a la Biblioteca Museu Víctor Balaguer

## Referències

* ↑ Fontbona, 1990, p. 143.
* ↑ «Cronologia de Joan Brull». [Consulta: 25 gener 2017].
* ↑ Registre de Naixements de l'Ajuntament de Barcelona, número de registre 179 de l'any 1863.
* ↑ «Caixa Girona. Biografia al butlletí d'informació de l'exposició». Arxivat de l'original el 2015-05-11. [Consulta: 25 novembre 2009].
* ↑ Fitxa de l'obra 010882-000 al web del Museu Nacional d'Art de Catalunya.
* ↑ Doñate, Mercè. «El simbolismo a Catalunya». A: De Gaudí a Picasso: Institut Valencià d'Art Modern, 15 marzo-27 junio 2010 (en castellà). IVAM, Institut València d'Art Modern, 2010. ISBN 9788448254018 [Consulta: 2 abril 2011]. , pàg. 66
* ↑ DOMÈNECH VIVES, Ignasi. Els Masó: artistes i col·leccionistes / The Masó Family: artists and collectors. (en català / anglès). Girona: Fundació Rafael Masó - Úrsula Llibres, 2017, p. 173 p.. ISBN 978-84-946417-1-8.

## Bibliografia

* Guia del Museu Nacional d'Art de Catalunya. Editat pel MNAC, 2004. ISBN 84-8043-136-9
* Fontbona, Francesc. Del Neoclassicisme a la Restauració. Vol.VI, 1990. ISBN 84-297-2064-2 [Consulta: 1r octubre 2014].
* DOMÈNECH VIVES, Ignasi. Els Masó: artistes i col·leccionistes / The Masó Family: artists and collectors.(en català / anglès). Girona: Fundació Rafael Masó - Úrsula Llibres, 2017, p. 173 p.. ISBN 978-84-946417-1-8.

## Enllaços externs

* Web dedicada a Joan Brull